NÁRODNÁ RADA SLOVENSKEJ REPUBLIKY

III. volebné obdobie

**204**

Vládny návrh

**Zákon**

**z ....................... 2003,**

**ktorým sa mení a dopĺňa zákon č. 281/2002 Z. z. o prídavku na dieťa a o príspevku k prídavku na dieťa v znení zákona č. 658/2002 Z. z.**

Národná rada Slovenskej republiky sa uzniesla na tomto zákone:

##### Čl. I

Zákon č. 281/2002 Z. z. o prídavku na dieťa a o príspevku k prídavku na dieťa v znení zákona č. 658/2002 Z. z. sa mení a dopĺňa takto:

1. § 18 sa dopĺňa odsekom 5, ktorý znie:

„(5) Odvolanie proti rozhodnutiu vydanému podľa odsekov 1 až 3 nemá odkladný účinok.“.

2. V § 22 ods. 2 sa slová „do 30. júna 2003“ nahrádzajú slovami „do 31. decembra 2003“.

3. V § 23 ods. 2 sa slová „po 1. júli 2003“ nahrádzajú slovami „po 1. januári 2004“ a slová „od 1. júla 2002 do 30. júna 2003“ sa nahrádzajú slovami „od 1. januára 2003 do 31. decembra 2003“.

4. V § 23a sa slová „do 30. júna 2003“ nahrádzajú slovami „do 31. decembra 2003“.

5. V § 25 sa slová „ktoré nadobúdajú účinnosť 1. júla 2003“ nahrádzajú slovami „ktoré nadobúdajú účinnosť 1. januára 2004“.

**Čl. II**

Tento zákon nadobúda účinnosť 15. júna 2003.

**Dôvodová správa**

#### Všeobecná časť

Zákon č. 281/2002 Z. z. o prídavku na dieťa a o príspevku k prídavku na dieťa, ktorý nadobudol účinnosť 1. júla 2002, ustanovuje od 1. júla 2003 jediného platiteľa tejto štátnej sociálnej dávky – okresný úrad. Vzhľadom na to, že podľa pripravovanej Stratégie podpory rastu zamestnanosti na základe reformy sociálneho systému a trhu práce sa predpokladá aj zmena v systéme poskytovania prídavku na dieťa v nadväznosti na daňovú reformu a s prihliadnutím na pripravovanú zmenu orgánov miestnej štátnej správy v roku 2004 navrhuje sa posunúť účinnosť poskytovania prídavku na dieťa a príspevku k prídavku na dieťa jedným subjektom na 1. januára 2004.

Navrhovaný zákon nevyžaduje zvýšenie počtu zamestnancov okresných úradov, odborov sociálnych vecí, vrátane ich príslušného materiálneho zabezpečenia na výkon tejto agendy, s ktorým počíta štátny rozpočet na rok 2003.

Návrh zákona má pozitívny dopad na štátny rozpočet.

Návrh zákona nemá dopad na rozpočty obcí a na rozpočty vyšších územných celkov.

Návrh zákona nemá vplyv na zamestnanosť a tvorbu pracovných miest.

Návrh zákona je v súlade s Ústavou Slovenskej republiky.

Vzhľadom na doložku zlučiteľnosti návrhu zákona s právom Európskych spoločenstiev a s právom Európskej únie nie je možné vypracovať tabuľku zhody ani aproximačnú prílohu.

Ministerstvo financií Slovenskej republiky v stanovisku z 3. marca 2003 č. 4085/2003-81 uviedlo, že nemá pripomienky k návrhu zákona.

Návrh zákona bol prerokovaný v Rade hospodárskej a sociálnej dohody Slovenskej republiky 27. marca 2003. Na tomto rokovaní Asociácia zamestnávateľských zväzov a združení Slovenskej republiky vyslovila súhlas s návrhom zákona a Konfederácia odborových zväzov Slovenskej republiky vzniesla požiadavku zapracovať do predloženého návrhu zákona nad rámec novely aj zvýšenie prídavku na dieťa, ako aj príspevku k prídavku na dieťa. Tejto požiadavke nie je možné vyhovieť, a to vzhľadom na dopad na štátny rozpočet, ako aj na skutočnosť, že v súčasnosti sa už pripravuje návrh zákona, ktorý bude riešiť poskytovanie prídavku na dieťa novým spôsobom. Rada hospodárskej a sociálnej dohody Slovenskej republiky nedospela k dohode.

**Doložka zlučiteľnosti návrhu zákona**

**s právom Európskych spoločenstiev a právom Európskej únie**

1. Navrhovateľ zákona: vláda Slovenskej republiky

2. Názov návrhu zákona: zákon, ktorým sa mení a dopĺňa zákon č. 281/2002 Z. z. o prídavku na dieťa a o príspevku k prídavku na dieťa v znení zákona č. 658/2002 Z. z.

3. Záväzky Slovenskej republiky vo vzťahu k Európskym spoločenstvám a k Európskej únii:

1. problematika návrhu zákona podľa čl. 70 Európskej dohody o pridružení uzatvorenej medzi Európskym spoločenstvom a ich členskými štátmi na jednej strane a Slovenskou republikou na druhej strane nepatrí medzi oblasti zahrnuté na zbližovanie práva. Podľa čl. 88 v oblasti sociálneho zabezpečenia, t.j. v časti štátnej sociálnej podpory, ktorá je predmetom návrhu zákona sa zabezpečuje spolupráca medzi zmluvnými stranami,
2. z negociačných pozícií ku kapitole 2 – Slobodný pohyb a ku kapitole 13 – Sociálna politika a zamestnanosť nevyplynuli záväzky pre Slovenskú republiku.

4. Problematika návrhu zákona nie je upravená v práve Európskych spoločenstiev ani v práve Európskej únie.

5. Stupeň zlučiteľnosti návrhu zákona s právom Európskych spoločenstiev a s právom Európskej únie: vzhľadom na vnútroštátny charakter problematiky návrhu zákona, vyplývajúci z čl. 5 Zmluvy o založení Európskeho spoločenstva v amsterdamskom znení – princíp subsidiarity, je vyjadrovanie stupňa zlučiteľnosti návrhu zákona s právom ES/EU bezpredmetné.

6. Gestor: Ministerstvo práce, sociálnych vecí a rodiny Slovenskej republiky.

7. Účasť expertov pri príprave návrhu zákona: žiadna.

#### B. Osobitná časť

**K Čl. I**

**K bodu 1**

Navrhuje sa v záujme dieťaťa, aby odvolanie proti rozhodnutiu o zastavení výplaty prídavku a príspevku a o poukazovaní prídavku a príspevku ďalšej oprávnenej osobe alebo obci a následne o obnovení výplaty prídavku a príspevku nemalo odkladný účinok.

#### K bodom 2 a 3

Navrhovaná úprava vyplýva z posunutia účinnosti vzhľadom na ustanovenie jediného platiteľa pre prídavok a príspevok

**K bodu 4**

Navrhovaná zmena súvisí s uplatňovaním § 18, ktorý nadobudol účinnosť 1. januára 2003. Pokiaľ nebude platiteľom prídavku a príspevku orgán miestnej štátnej správy, treba ponechať Sociálnej poisťovni pôsobnosť na zastavenie prídavku a príspevku v prípade, ak ich oprávnená osoba nevyužíva na výchovu a výživu nezaopatreného dieťaťa a na určenie osobitného príjemcu.

**K bodu 5**

Navrhuje sa ustanovenie jediného platiteľa prídavku a príspevku od 1. januára 2004 vzhľadom na to, že sa predpokladá zmena v systéme poskytovania prídavku na dieťa v nadväznosti na daňovú reformu, ako aj na pripravovanú zmenu orgánov miestnej štátnej správy.

###### K Čl. II

Účinnosť zákona sa navrhuje od 15. júna 2003.

Bratislava 2. apríla 2003

**Mikuláš D z u r i n d a, v. r.**

predseda vlády

Slovenskej republiky

**Ľudovít K a n í k, v. r.**

minister práce, sociálnych vecí a rodiny

Slovenskej republiky